b'\n_START_ARTICLE_\nSajas\n_START_PARAGRAPH_\nSajas (jap. \xe9\x87\xb5; angl. sai; rus. \xd1\x81\xd0\xb0\xd0\xb9)\xc2\xa0\xe2\x80\x93 duriamasis Okinavos ginklas, forma primenantis tri\xc5\xa1ak\xc4\xaf, kurio \xc5\xa1onin\xc4\x97s \xc5\xa1akos trumpos ir kiek atlenktos \xc4\xaf \xc5\xa1onus. Pana\xc5\xa1\xc5\xabs ginklai \xc5\xbeinomi Indijoje, Kinijoje, Indonezijoje, Malaizijoje, Tailande._NEWLINE_Paprastai teigiama, kad sajai atsirado i\xc5\xa1 tri\xc5\xa1aki\xc5\xb3 \xc4\xafrank\xc5\xb3, kuriais pureno \xc5\xbeem\xc4\x99, sodino ry\xc5\xbeius ir pan. \xc5\xbdinoma, kad dajus jau naudojo kitose Azijos \xc5\xa1alyse, kai saj\xc5\xb3 Okinavoje dar nebuvo. Malajoje saj\xc4\x85 vadina tjabang (arba cabang ar chabang)\n_START_SECTION_\nKonstrukcija\n_START_PARAGRAPH_\nGele\xc5\xbet\xc4\x97 ir \xc5\xa1onin\xc4\x97s \xc5\xa1akos bea\xc5\xa1men\xc4\x97s. Vientiso sajo ruo\xc5\xa1inys b\xc5\xabna kry\xc5\xbeiaus formos, kur vienas galas nukalamas kaip pagrindin\xc4\x97 gele\xc5\xbet\xc4\x97, abu skersiniai atlenkiami \xc4\xaf priek\xc4\xaf, lygiagre\xc4\x8diai gele\xc5\xbetei (ir gali b\xc5\xabti nusmailinami, jais irgi galima atakuoti). \xc5\xa0onin\xc4\x97s \xc5\xa1akos paprastai simetri\xc5\xa1kos. Ketvirtasis kry\xc5\xbeiaus galas tampa rankenos pagrindu. Rankena rumbuota arba aptraukta \xc5\xa1iurk\xc5\xa1\xc4\x8dia neslid\xc5\xbeia oda, gale su buo\xc5\xbeele. Saj\xc5\xb3 gele\xc5\xbe\xc4\x8di\xc5\xb3 skerspj\xc5\xabvis gali b\xc5\xabti apvalus ar a\xc5\xa1tuonkampis._NEWLINE_Ilgis\xc2\xa0\xe2\x80\x93 iki 60\xc2\xa0cm, mas\xc4\x97\xc2\xa0\xe2\x80\x93 0,500-1,2\xc2\xa0kg.\n_START_SECTION_\nNaudojimas\n_START_PARAGRAPH_\nKautyni\xc5\xb3 saju technika sud\xc4\x97tingesn\xc4\x97 nei paprastu durklu ar trumpu kalaviju. Da\xc5\xbenai kaunamasi dviema sajais, o tre\xc4\x8dias laikomas u\xc5\xbe dir\xc5\xbeo kaip atsarginis ar tre\xc4\x8diasis, skirtas naudoti kaip svied\xc5\xbeiamas ginklas. Egzistuoja kelios sajo technikos, kurios leid\xc5\xbeia saju prie\xc5\xa1inink\xc4\x85 nukauti ar nuginkluoti. \xc4\xaegud\xc4\x99s kovotojas saju gali kautis prie\xc5\xa1 kalavij\xc4\x85 ir \xc5\xa1onin\xc4\x97mis \xc5\xa1akomis sukaustyti kalavijo gele\xc5\xbet\xc4\x99 ir i\xc5\xa1pl\xc4\x97\xc5\xa1ti kalavij\xc4\x85 i\xc5\xa1 prie\xc5\xa1ininko rankos._NEWLINE_Vienas b\xc5\xabding\xc5\xb3 sajo laikymo b\xc5\xabd\xc5\xb3 yra toks\xc2\xa0\xe2\x80\x93 sajo rankena visais pir\xc5\xa1tais laikoma delne, o nyk\xc5\xa1tys prilaiko s\xc4\x85j\xc4\x85 tarp \xc5\xa1onin\xc4\x97s \xc5\xa1akos ir pagrindin\xc4\x97s gele\xc5\xbet\xc4\x97s. Spaud\xc5\xbeiant nyk\xc5\xa1\xc4\x8diu saj\xc4\x85 galima apsukti, kad jo gele\xc5\xbet\xc4\x97 nukreipta link alk\xc5\xabn\xc4\x97s, o smilius nukreiptas i\xc5\xa1ilgai sajo rankenos link buo\xc5\xbeel\xc4\x97s. Taip per\xc4\x97mus saj\xc4\x85 jo buo\xc5\xbeele galima atlikti baksn\xc4\xaf, o pagrindin\xc4\x99 gele\xc5\xbet\xc4\x99 atremti \xc4\xaf dilb\xc4\xaf ir ja blokuoti sm\xc5\xabgius (pana\xc5\xa1iai kaip tonfa) arba, laikant atvirk\xc5\xa1\xc4\x8diu \xc4\x97miu, durti kaip paprastu durklu)._NEWLINE_Holivudo filmuose sajas da\xc5\xbeniausai rodomas kaip atakavimo ginklas (kalavijo, durklo ar svaidomojo furklo analogas) su a\xc5\xa1menine gele\xc5\xbete. Juose beveik nenaudoja sajo buo\xc5\xbeel\xc4\x97s. Toks laikymas, du pir\xc5\xa1tai prilaiko saj\xc4\x85 tarpuose tarp \xc5\xa1onini\xc5\xb3 \xc5\xa1ak\xc5\xb3 ir gele\xc5\xbet\xc4\x97s, ma\xc5\xbeina galimybes saju gintis ar smogti jo buo\xc5\xbeele._NEWLINE_Sajui artimas ginklas yra japoni\xc5\xa1ka d\xc5\xbeit\xc4\x97 (jitte), kuris turi tik vien\xc4\x85 \xc5\xa1onin\xc4\x99 \xc5\xa1ak\xc4\x85 ir b\xc5\xabdavo naudojamas prie\xc5\xa1ininkui nuginkluoti i\xc5\xa1pl\xc4\x97\xc5\xa1iant jo kalavij\xc4\x85. D\xc5\xbeites naudodavo Edo periodo policininkai.'